Fortsetter og fortsetter med det…

En dag tenkte jeg. Hva om jeg hadde gått enda en bibelskole. Ville jeg forstå noe mer om hva jeg er kalt til å gjøre?
Jeg vet ikke om kjenner deg igjen i dette. At du opplever at livet skulle vært noe mer, og at du skulle hatt en mer meningsfull jobb eller stilling. Gjort en større forskjell i din verden.

Så opplevde jeg at Gud talte til mitt hjerte. Han sa: Livet er din bibelskole. Du velger selv om du vil søke meg, og mitt rike først i ditt liv. Jeg har lovt deg å gi deg alt det du trenger i tillegg.

Vi kan alle føle på meningsløshet med tanke på jobb og tilværelse til tider. Dette er noe av det livet bringer med seg. Men saken er. Gir jeg rom for Guds ord i mitt hjerte og i mitt liv?

På skoler er det ofte slik at du får et diplom eller ett bevis for at du har fullført, eller en attest av noe slag. Når skoleåret er ferdig, er du ferdig med den undervisningen, og kan gå videre eller ut i jobb.

Men livet med Gud er et pågående studie som bare fortsetter og fortsetter. Ja, det er faktisk helt nødvendig om du skal overleve og vokse, at du tar tid til å søke ham, og ofte lese om igjen ting du tidligere har lest. Dette fordi Guds ord er levende å virkekraftig, og fornyer din sjel dag for dag.

Men den som ser inn i den fullkomne lov, frihetens lov, og fortsetter med det og ikke blir en glemsom hører, men en gjerningens gjører, han skal være salig i alt han gjør.

Så om livet her i denne verden kan virke meningsløst og håpløst,  har vi løfter i Guds ord som viser oss vei igjennom alle ting. Om vi ikke forstår alt, vet vi at Gud er trofast og elsker oss fullkomment. I stedet for å si hvorfor og jamen, kan vi si derfor og amen.

La oss minne hverandre på at Jesus har gått foran og banet en ny og levende vei for oss til Gud. Vi trenger ikke bekymre oss og være motløse. Han gir oss kraft og sindighets Ånd, så vi opplever at vi er salige (høyeste form for lykke) , og ikke mangler noe i livet. Amen og Halleluja.